Gubkin (lidn)

Gubkin () om Venäman lidn Belgorodan agjan pohjoižes. Se om agjan koumanz' surtte lidn, Gubkinan lidnümbrikon administrativine keskuz (edel 2008. vot Gubkin i sen rajon oliba eriži).
Istorii.
18. voz'sadaspäi "Korobkovo"-žilo i "Saltikovo"-külä oliba necil territorijal. Nügüdläižen eländpunktan aluz om pandud vl 1931 žiloks kaivudenno tedoidamha raudkivendod. Žilo sai oficiališt statusad vn 1939 19. päiväl sügüz'kud kuti "Gubkin-radnikžilo" nevondkundaližen kivivoigeologijan Ivan Gubkin-ohjandajan (1871−1939) muštho. Suren sodan okkupacijan jäl'ghe žilo oli pandud mantazole.
Radnikžilo sai lidnan statusad vl 1955, kändihe lidnaks agjan alištusenke vn 1960 keväz'kul. Vspäi 1967 Lebedinskii-küllästamižkombinat oli sauvomas da radab, sadas raudkivendod kar'jerišpäi lidnan i Vanhan Oskolan keskes.
Gubkin šingotase raudan samižen edheotandoil, sauvondmaterialiden pästandal (sauvondmujud, raudbetontegesed, plastmassiknad), sömtegimištol (lihakombinat, leibän edheotand), mugažo kengiden tegim i omblendfabrik ratas.
Geografijan andmused.
Lidn sijadase ümbrikon pohjoižpäivnouzmas, (Vanh) Oskolec-jogen randoil ( 45 km pitte, Donan oigedpol'ne bassein), 180 m ü.m.t. keskmäižel korktusel.
Matkad Kurskan agjhasai om kümne kilometrad pohjoižhe orhal, Belgorodhasai om 116 km suvipäivlaskmha avtotedme. Lähembaine lidn om Vanh Oskol kümnes kilometras päivnouzmha avtol vai raudtedme.
Klimat om ven kontinentaline, keza om toižetui. Voden keskmäine lämuz om +5,9 C°, kezakun-elokun +18..+20 C°, tal'vkun-uhokun −6..−8 C°. Ekstremumad oma −36,1 C° (viluku) i +40 C° (heinku, eloku). Kezaaigan minimum om +0,1 C° (kezaku), tal'vaigan maksimum om +11,5 C° (tal'vku). Ei voi panda halad kezakus-elokus. Paneb sadegid 480..550 mm vodes, enamba kezakus-elokus (61..69 mm kus), vähemba vilukus-keväz'kus (25..29 mm kus). Il'man keskmäine vozne relätivine nepsuz om 76 %.
Tobmuz.
Edeližed lidnan pämehed — lidnümbrikon Administracijan pämehed oma Andrei Gaevoi (sügüz'ku 2019 — semendku 2021) i Anatolii Kretov (viluku 1996 — sügüz'ku 2019). Lidnümbrikon Deputatoiden Nevondkundan ezimez' om Galina Kolesnikova vn 2021 vilukuspäi.
Eläjad.
Vn 2010 Venäman rahvahanlugemižen mödhe lidnan eläjiden lugu oli 88 560 ristitud, lidnümbrikon koume nelländest, vn 2021 — 85 225 ristitud. Kaik 86 999 eläjad oli lidnas vl 2017. Kaikiš suremb lidnan ristitišt oli 88 600 eläjad vl 2011.
Rahvahad (enamba 0,4 % vl 2021): venälaižed — 88,4 %, ukrainalaižed — 0,4 %, toižed rahvahad — 1,4 %, rahvahuden ozutandata — 9,8 %.
Ortodoksižen hristanuskondan viž pühäpertid oma avaitud lidnas: Sündun Toižetamižen kafedraline päjumalanpert' (om saudud vll 1992−1996) i nell' jumalanpertid.
Lapsiden opendusen aluzkundad oma päivkodid, keskškolad. Nened aluzkundad anttas professionališt opendust lidnas: Gubkinan kaivuzpolitehnine kolledž, Belgorodan valdkundaližen čomamahtoiden i kul'turan institutan filial Gubkin-lidnas (ende muzikaline kolledž), Belgorodan valdkundaližen tehnologižen universitetan filial i Vanhan Oskolan tehnologižen institutan pala — Nacionaližen MISIS-universitetan filial (Moskv).
Transport.
Avtobusad, maršruttaksid da taksid oma kundaližeks transportaks lidnas. Passažiräraudtestancii om saudud raudteiden päl.
Avtobusad da jonused ühtenzoittas lidnad lähižidenke rajonkeskusidenke i regioniden järedoidenke lidnoidenke.